Document ID: 32005D0083

ΑΠΌΦΑΣΗ 2005/83/ΚΕΠΠΑ ΤΟΥ ΣΥΜΒΟΥΛΊΟΥ
της 31ης Ιανουαρίου 2005
που θέτει σε εφαρμογή την κοινή θέση 2004/293/ΚΕΠΠΑ για ανανέωση των μέτρων προς υποστήριξη της αποτελεσματικής εφαρμογής της εντολής του Διεθνούς Ποινικού Δικαστηρίου για την Πρώην Γιουγκοσλαβία (ICTY)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη την κοινή θέση 2004/293/ΚΕΠΠΑ (1), και ειδικότερα το άρθρο 2, σε συνδυασμό με το άρθρο 23 παράγραφος 2, της συνθήκης της Ευρωπαϊκής Ένωσης,
Εκτιμώντας τα ακόλουθα:
(1)
Το Συμβούλιο με την κοινή θέση 2004/293/ΚΕΠΠΑ θέσπισε μέτρα ώστε να παρεμποδίζεται η είσοδος στα εδάφη των κρατών μελών ή η διέλευση από αυτά προσώπων που επιδίδονται σε δραστηριότητες οι οποίες βοηθούν φυγοδίκους να εξακολουθούν να εκφεύγουν της δικαιοσύνης για εγκλήματα για τα οποία τους έχει απαγγελθεί κατηγορία από το Διεθνές Ποινικό Δικαστήριο για την πρώην Γιουγκοσλαβία (ICTY), ή που δρουν κατ’ άλλον τρόπο προκειμένου να παρεμποδίσουν την αποτελεσματική εφαρμογή της εντολής του ICTY.
(2)
Στις 28 Ιουνίου 2004 το Συμβούλιο ενέκρινε την απόφαση 2004/528/ΚΕΠΠΑ, η οποία τροποποιεί τον κατάλογο που παρατίθεται στο παράρτημα της κοινής θέσης 2004/293/ΚΕΠΠΑ.
(3)
Κατόπιν συστάσεων από το Γραφείο του Ανωτάτου Αντιπροσώπου για την Βοσνία Ερζεγοβίνη, θα πρέπει να υπαχθούν και άλλα πρόσωπα στον εν λόγω κατάλογο.
(4)
Ο κατάλογος που παρατίθεται στο παράρτημα της Κοινής Θέσης 2004/293/ΚΕΠΠΑ θα πρέπει να τροποποιηθεί αναλόγως,
ΑΠΟΦΑΣΙΖΕΙ ΤΑ ΕΞΗΣ:
Άρθρο 1
Ο κατάλογος προσώπων που παρατίθεται στο παράρτημα της κοινής θέσης 2004/293/ΚΕΠΠΑ αντικαθίσταται με τον κατάλογο που παρατίθεται στο παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει από την ημερομηνία της έκδοσής της.
Άρθρο 3
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 31 Ιανουαρίου 2005.

Labels: 13
11
18